Rapport mill-Kummissjoni lill-Kunsill dwar l-implimentazzjoni ta’ identifikazzjoni elettronika fin-ngħaġ u l-mogħoż /* KUMM/2007/0711 finali */





[pic] | KUMMISSJONI TAL-KOMUNITAJIET EWROPEJ | Brussel 16.11.2007 KUMM(2007) 711 finali RAPPORT MILL-KUMMISSJONI LILL-KUNSILL dwar l-implimentazzjoni ta’ identifikazzjoni elettronika fin-ngħaġ u l-mogħoż WERREJ 1. Introduzzjoni 3 1.1. Il-leġiżlazzjoni tal-KE fir-rigward ta’ l-identifikazzjoni tan-ngħaġ u l-mogħoż 4 1.2. Ambitu tar-rapport 5 2. L-esperjenza fl-implimentazzjoni ta’ l-identifikazzjoni elettronika 5 2.1. Elementi ta’ identifikazzjoni elettronika 5 2.2. Ir-rendiment ta' sistemi ta’ identifikazzjoni elettronika għan-ngħaġ u l-mogħoż 6 2.2.1 Identifikaturi 6 2.2.2 Mezzi tal-qari 8 2.2.3 Trasferiment tad-data mill-mezzi tal-qari lejn soluzzjonijiet ta' l-ipproċessar tad-data 9 2.2.4 Il-perspettiva ta’ l-utent aħħari 11 2.3. Aspetti ekonomiċi 12 2.4. Rekwiżiti futuri 13 3. KONKLUżJONIJIET 13 RAPPORT MILL-KUMMISSJONI LILL-KUNSILL dwar l-implimentazzjoni ta’ identifikazzjoni elettronika fin-ngħaġ u l-mogħoż 1. INTRODUZZJONI Ir-regoli Komunitarji dwar l-identifikazzjoni u r-reġistrazzjoni tal-bhejjem, inkluż in-ngħaġ u l-mogħoż, ġew stipulati fid-Direttiva tal-Kunsill 92/102/KEE dwar l-identifikazzjoni u r-reġistrazzjoni ta’ l-annimali[1]. Madankollu, l-esperjenza b’ċertu mard uriet li l-implimentazzjoni tad-Direttiva 92/102/KEE ma kinitx għal kollox sodisfaċenti u ħtieġet tittejjeb iktar. Fis-settur tal-bovini, kien meħtieġ jiġi stabbilit il-kunċett tat-traċċabilità individwali fil-kuntest tal-ħarsien tal-konsumaturi mill-Enċefalopatija Sponġiforma Trażmissibbli (EST). Għalhekk, ġie adottat ir-Regolament tal-Kunsill (KE) Nru 820/97 tal-21 ta' April 1997 li jistabbilixxi sistema għall-identifikazzjoni u r-reġistrazzjoni ta' annimali bovini u fir-rigward tat-tikkettjar taċ-ċanga u prodotti taċ-ċanga[2] u r-rekwiżiti tiegħu jinżammu fir-Regolament attwali (KE) Nru 1760/2000[3]. L-esperjenza miksuba matul l-epidemija tal-marda ta’ l-ilsien u d-dwiefer fl-2001 enfasizzat il-ħtieġa li jiġu stabbiliti sistemi ta’ traċċabilità għan-ngħaġ li jissodisfaw ir-rekwiżiti speċifiċi ta’ dan is-settur. In-ngħaġ u l-mogħoż issa jiġu identifikati skond ir-Regolament tal-Kunsill (KE) Nru 21/2004 tas-17 ta' Diċembru 2003 li jistabbilixxi sistema għall-identifikazzjoni u r-reġistrazzjoni ta’ l-annimali ovini u kaprini[4]. Din is-sistema tinkludi erba’ elementi ewlenin: “identifikaturi”, “reġistru ta’ l-istabbiliment”, “dokument dwar iċ-ċaqliq” u “ database kompjuterizzata”. Fid-dawl tal-limitazzjonijiet magħrufa sewwa, fil-ġestjoni ta’ ruminanti żgħar, tal-qari tal-kodiċijiet individwali ta’ l-annimali minn lametti tal-widnejn jew tatwaġġi ta’ għadd kbir ta’ annimali f’qasir żmien, l-introduzzjoni ta’ transponders elettroniċi hija prevista biex il-qari ta’ kodiċijiet individwali ta’ l-annimali jingħadda b’mod awtomatiku direttament għal ġo sistemi ta’ l-ipproċessar tad- data . L-introduzzjoni obbligatorja ta’ l-identifikazzjoni elettronika hija skedata għall-1 ta’ Jannar 2008. Skond l-Artikolu 9(4) tar-Regolament, il-Kummissjoni hija rikjesta tirrapporta lill-Kunsill dwar l-implimentazzjoni tas-sistema ta’ l-identifikazzjoni elettronika, flimkien ma’ proposti xierqa li jikkonfermaw jew jemendaw id-data ta’ l-introduzzjoni obbligatorja ta’ l-identifikazzjoni elettronika. Fuq il-bażi ta’ l-evalwazzjoni tal-kontributi mill-Istati Membri, dan ir-rapport jiddeskrivi s-sitwazzjoni attwali u jislet konklużjonijiet dwar il-fattibilità u l-adegwatezza ta’ l-introduzzjoni obbligatorja ta’ l-identifikazzjoni elettronika għan-ngħaġ u l-mogħoż fl-Unjoni Ewropea, mill-1 ta’ Jannar 2008 u għall-aġġornament ta’ l-aspetti tekniċi tar-Regolament. Ir-rapport huwa akkumpanjat minn proposta xierqa. 1.1. Il-leġiżlazzjoni tal-KE fir-rigward ta’ l-identifikazzjoni tan-ngħaġ u l-mogħoż Ir-regoli Komunitarji dwar l-identifikazzjoni u r-reġistrazzjoni tan-ngħaġ u l-mogħoż ġew imsaħħa mir-Regolament tal-Kunsill (KE) Nru 21/2004 sabiex jippermetti t- traċċabilità individwali tan-ngħaġ u l-mogħoż tul ħajjithom kollha. L-implimentazzjoni ta’ dak ir-Regolament ġiet skedata f’żewġ passi. Fl- ewwel pass , l-annimali kollha li twieldu wara d-9 ta’ Lulju 2005 kellhom jiġu identifikati individwalment b’lametta mwaħħla b'mod viżibbli mal-widna b’identifikatur ieħor li jkollu l-istess kodiċi. It-tieni identifikatur jista’ jkun lametta oħra, identifikatur elettroniku jew ukoll, f’ċerti kundizzjonijiet, tatwaġġ jew marka fuq il-pastur. Fit- tieni pass , ir-Regolament jipprevedi li l-kodiċijiet ta’ l-annimal individwali jiġu marbuta ma’ l-informazzjoni dwar iċ-ċaqliq. Id-dispożizzjoni li d-dokument dwar iċ-ċaqliq u r-reġistru ta’ l-istabbiliment għandu jkun fihom il-kodiċijiet individwali ta' l-annimali hija marbuta mad-data ta’ l-introduzzjoni ta’ l-identifikazzjoni elettronika (il-punt B.2 u C.2 ta’ l-Anness tar-Regolament (KE) Nru 21/2004). Sa din id-data, l-għadd ta’ annimali biss u mhux il-kodiċijiet individwali ta' l-annimali jiġu rreġistrati fuq id-dokumenti taċ-ċaqliq u fir-reġistri ta’ l-istabbilimenti. Għall-implimentazzjoni ta’ l-identifikazzjoni elettronika, il-Kummissjoni adottat id-Deċiżjoni 2006/968/KE li timplimenta r-Regolament tal-Kunsill (KE) Nru 21/2004 fir-rigward tal-linji ta’ gwida u l-proċeduri għall-identifikazzjoni elettronika ta’ annimali ovini u kaprini[5]. Dawn il-linji ta’ gwida huma l-bażi teknika għall-interoperabilità bejn it-tagħmir minn manifatturi differenti kif ukoll għall-approvazzjoni ta' identifikaturi elettroniċi. Ir-Regolament (KE) Nru 21/2004 jipprovdi għad-derogi li ġejjin. - L-Istati Membri fejn in-numru totali ta' ngħaġ u mogħoż ikun inqas minn 160 000, għandhom l-għażla li l-identifikazzjoni elettronika ta’ annimali li ma jkunux involuti fil-kummerċ intra-Komunitarju ma tkunx obbligatorja. - L-Istati Membri jistgħu jawtorizzaw sistema ffaċilitata ta' identifikazzjoni tal-lott għal annimali maħsuba għall-qatla qabel l-età ta’ 12-il xahar u li ma jkunux maħsuba għall-kummerċ intra-Komunitarju u lanqas għall-esportazzjoni lejn pajjiżi terzi. Din id-deroga bħalissa qed tiġi applikata f’10 Stati Membri. 1.2. Ambitu tar-rapport Sabiex jitħejja dan ir-rapport, il-Kummissjoni stiednet lill-Istati Membri jagħtu informazzjoni dwar l-esperjenza tagħhom bl-implimentazzjoni, fuq bażi volontarja jew fi proġetti pilota, ta’ l-identifikazzjoni elettronika. Il-Kummissjoni rċeviet informazzjoni mingħand Ċipru, Franza, il-Ġermanja, l-Italja, l-Olanda, il-Portugall, Spanja u r-Renju Unit. Dan ir-rapport, għalhekk, huwa bbażat l-iktar fuq il-kontributi ta’ dawn l-Istati Membri li kisbu esperjenza fl-implimentazzjoni ta’ l-identifikazzjoni elettronika. Barra mill-informazzjoni aġġornata mill-Istati Membri, il-Kummissjoni qieset ukoll ir-riżultati tal-proġett tagħha stess, fuq skala kbira, dwar l-identifikazzjoni elettronika tal-bhejjem (IDEA – Identification Electronique des Animaux), li sar fl-1998-2001. L-istudji u l-proġetti pilota li saru fl-Istati Membri kellhom għanijiet xjentifiċi differenti u l-oqsma ta’ studju kienu jvarjaw minn esperimenti xjentifiċi fil-laboratorju għal testijiet fil-prattika. Ir-riżultati speċifiċi, għalhekk, mhux dejjem jistgħu jitqabblu. Dan ir-rapport jiġbor fil-qosor ir-riżultati f’termini ġenerali. 2. L-ESPERJENZA FL-IMPLIMENTAZZJONI TA’ L-IDENTIFIKAZZJONI ELETTRONIKA 2.1. Elementi ta’ identifikazzjoni elettronika L-identifikazzjoni elettronika ta’ l-annimali hija bbażata fuq l-użu ta’ l-identifikazzjoni tal-frekwenzi tar-radju (RFID - r adio f requency id entification ), metodu li jaħdem fi frekwenzi baxxi u f’distanza qosra ħafna. L- identifikatur elettroniku jissejjaħ transponder u huwa tagħmir passiv li jaqra biss u li ma fih ebda għajn interna ta’ enerġija elettrika. Il-kodiċi ta’ identifikazzjoni jista’ jinqara biss meta t-transponder ikun enerġizzat mis-sinjal emess mill- mezz għall-qari. It-transponder jirreaġixxi għal dan is-sinjal billi jibgħat telegramma ta’ informazzjoni li tinkludi l-kodiċi ta’ identifikazzjoni ta’ l-annimal. Il-komunikazzjoni bejn it-transponders u l-mezz għall-qari ssir permezz ta’ żewġ protokolli alternattivi tat-trażmissjoni tad- data (half-duplex, HDX; jew full-duplex, FDX-B). Wara t-trażmissjoni tat-telegramma ta’ l-informazzjoni, it-transponder jaqleb lura għal stat kompletament passiv sakemm jerġa’ jiġi attivat. Sabiex tiġi żgurata komunikazzjoni tajba bejn transponders u mezzi għall-qari minn manifatturi differenti, ġew żviluppati l-istandards ISO 11784 u 11785 u dawn ġew ippubblikati fl-1996. L-istandards ISO huma aċċettati u jintużaw fuq livell internazzjonali u għalhekk ir-Regolament (KE) Nru 21/2004 jagħmel referenza għalihom. Il-Kumitat Internazzjonali dwar Rekords ta' l-Annimali (International Committee on Animal Recording - ICAR) iddeskriva proċeduri analitiċi mmirati lejn il-verifika tal-konformità ta' transponders u mezzi tal-qari ma’ l-istandards eżistenti ta' l-ISO. Dawn il-proċeduri ġew ippubblikati fil-Ftehim Internazzjonali dwar il-Prassi ta' Reġistrazzjoni[6] u d-Deċiżjoni 2006/968/EC jagħmel referenza għaliha. L-identifikazzjoni elettronika għandha l-vantaġġ li tippermetti li l-kodiċijiet individwali ta’ l-annimali jinqraw elettronikament u jiġu trażmessi direttament għal ġo sistemi għall-ipproċessar tad- data . Għalhekk, hija soluzzjoni effiċjenti li l-kodiċijiet individwali tan-ngħaġ u l-mogħoż jintrabtu ma’ informazzjoni dwar iċ-ċaqliq billi dawk l-ispeċijiet normalment jiġu mċaqilqa fi gruppi kbar u spiss ikollhom jgħaddu minn varji operazzjonijiet ta’ raggruppament fi swieq u ċentri ta’ raggruppament. 2.2. Ir-rendiment ta' sistemi ta’ identifikazzjoni elettronika għan-ngħaġ u l-mogħoż 2.2.1 Identifikaturi Ir-Regolament (KE) Nru 21/2004 jirreferi espliċitament għall-użu ta’ lametti elettroniċi mal-widna u boluses ruminali. Iż-żewġ tipi jistgħu jiġu definiti kif ġej: ( lametta elettronika mal-widna : transponder f'imballaġ imfassal biex ikun imwaħħal permanentement mal-widna ta’ l-annimal; ( bolus ruminali : transponder ġewwa kontenitur b’densità speċifika (eż. taċ-ċeramika) li jiġi amministrat oralment lil ruminant u li jibqa' (minħabba t-toqol, l-għamla u d-daqs tiegħu) permanentement ġewwa r-retikulu-rumen ( forestomach ); Lametti elettroniċi mal-widna Il-lametti elettroniċi mal-widna jistgħu jitqiegħdu kmieni fil-ħajja ta’ annimal (prinċipalment lil ħrief li għadhom jitwieldu). Ma hemmx bżonn ta’ għarfien espert biex l-identifikatur jitqiegħed f’postu korrettament. L-okkorrenza ta’ infjammazzjonijiet tal-widna ma tistax tiġi eskluża; fil-fatt, it-tip ta’ lametta tal-widna, kif ukoll l-età, l-ispeċi, ir-razza ta’ l-annimal u l-istaġun meta jitpoġġew il-lametti huma magħrufa li għandhom effett fuq l-okkorrenza ta’ infjammazzjonijiet/infezzjonijiet. Ir-rata tat-telf tal-lametti tal-widna (kemm dawk elettroniċi kif ukoll dawk konvenzjonali) hija ġeneralment ogħla minn dik tal- boluses Ġew irrappurtati rati ta’ telf ta’ madwar 5% f'kundizzjonijiet prattiċi u ċifri ta’ massimu ta’ 14% f’kundizzjonijiet estremi ta’ mergħa f’art b’siġar mhux żviluppati. Il-preżenza tal-lametta tal-widna tista’ tiġi vverifikata b’mod viżibbli u fil-każ ta’ diffikultajiet fil-qari, mezz tal-qari li jinżamm fl-idejn jista' jitpoġġa qrib l-identifikatur. Xorta waħda jista’ jkun hemm manipulazzjonijiet qarrieqa (tibdil mhux awtorizzat) tal-lametti tal-widna. L-irkupru fil-waqt tal-qtil ma jagħtix problemi. Il- bolus ruminali Il- bolus jitpoġġa fir-retikulu li jiżviluppa bħala parti mill-prestonku wara t-twelid. Għalhekk, l-età minima li fiha jista’ jitpoġġa l- bolus hija daqsxejn limitata. Fis-suq hemm mini-boluses speċifiċi u ġew irrappurtat rati baxxi ta' telf meta dawn jiġu applikati lil annimali li għandhom 3 ġimgħat jew iktar. Pubblikazzjonijiet u esperjenza riċenti mill-Istati Membri wriet li jistgħu jinkisbu rati tat-telf ta’ inqas minn 0.1% sakemm jiġi applikat it-tip korrett ta’ bolus (daqs, piż) fir-rigward ta’ l-età u l-piż ta’ l-annimali. Partikolarment, taħt kundizzjonijet ta’ ġestjoni, li huma suxxettibbli għal telf ikbar ta’ lametti tal-widna (eż. mergħa f’art b’siġar mhux żviluppati) il- bolus għandu vantaġġi ċari. L-applikazzjoni tal- boluses tirrikjedi taħriġ xieraq. Il-preżenza ta’ bolus ma tistax tiġi ċċekkjata minn barra mingħajr mezz tal-qari RFID. Fil-każ li annimal ma jkunx jista' jinqara, u li preċedentement kien identifikat minn bolus , ma jkunx possibbli li jiġi ddeterminat jekk il- bolus intilifx jew waqafx jaħdem. Il-manipulazzjonijiet qarrieqa ta’ l-identità ta’ l-annimal huma kważi impossibbli, u fi kwalunkwe każ mhumiex vallapena meta mqabbla mal-valur ta’ l-annimal u l-ispiża ta' l-intervent. L-irkupru manwali huwa prassi li jsir faċilment fil-biċċerija, bil-kundizzjoni li l-istaff rilevanti jiġi mħarreġ kif xieraq. Is-soluzzjonijiet tekniċi għall-irkupru awtomatiku tal-qtil qed jiġu żviluppati. Tipi oħra ta’ identifikaturi bħalissa mhumiex aċċettati bħala mezzi uffiċjali ta’ identifikazzjoni għan-ngħaġ u l-mogħoż fir-Regolament 21/2004. Madankollu, xi Stati Membri rrappurtaw xi esperjenza b’dawk it-tipi ta’ identifikazzjoni: ( transponder li jiġi injettat : transponder ta’ daqs żgħir li jista’ jiġi impjantat fil-ġisem ta’ annimal b’injezzjoni, u miksi b’materjal bijokompatibbli u mhux poruż, bħall-ħġieġ; ( marka elettronika fuq il-pastur : transponder miksi bil-plastik maħsub biex jitwaħħal mal-pastur ta’ l-annimal. Transponder li jiġi injettat: Anki jekk transponder li jiġi injettat għandu l-vantaġġ li jista' jiġi applikat lil annimali żgħar ħafna, għad hemm l-inċertezza dwar l-aħjar pożizzjoni tiegħu (eż. fl-addome, fil- caudal fold , ix-xaqq bejn id-dwiefer, iż-żona metakarpali) L-injezzjoni hija proċess iktar ikkumplikat li jirrikjedi taħriġ speċifiku, u li wkoll jinfluwenza kemm jinżamm it-transponder fl-annimal. Sustanzi sofistikati għall-kisi fuq il-wiċċ ta’ xi transponders jiżguraw inkapsulazzjoni rapida u jipprevjenu li t-transponders jiċċaqalqu. It-transponder li jiġi injettat ma jidhirx minn barra. Fil-każ li annimal ma jkunx jista’ jinqara bi transponder injettat, ma jkunx possibbli li jiġi ddeterminat jekk il- bolus intilifx jew waqafx jaħdem. It-tneħħija ta’ transponder injettat minn annimal ħaj mhijiex vallapena meta mqabbel mal-valur ta’ l-annimal u l-ispiża ta’ l-intervent. Ir-rata ta’ l-irkupru tat-transponder injettat fil-waqt tal-qtil hija baxxa meta mqabbla ma’ identifikaturi oħra u għadhom ma ġewx żviluppati metodi awtomatiċi. Għalhekk, skond fejn jiġi injettat, ir-riskju li t-transponders injettati jidħlu fil-katina ta' l-ikel/l-għalf huwa ogħla minn dak għal identifikaturi elettroniċi oħra. It-transponders injettati jintużaw ħafna għall-annimali domestiċi u ż-żwiemel. Marka elettronika fuq il-pastur: Iktar riċentement, lametta alternattiva EID li qed tiġi żviluppata hija transponder inkluża f’marka fuq il-pastur (imsejjaħ ukoll “ leg band ”). Jeżistu ftit esperjenzi prattiċi biss b’dan it-tip ta’ identifikatur. Fil-prinċipju, l-identifikatur jista’ jiġi applikat biss għall-annimali adulti, li l-pastur tiegħu jkun laħaq id-dijametru massimu. Dan jillimita l-possibilità ta’ identifikazzjoni bikrija tal-ħrief fi żmien sitt xhur kif stipulat fl-Artikolu 4(1) tar-Regolament (KE) Nru 21/2004. L-applikazzjoni hija faċli u ma ġewx irrappurtati problemi tas-saħħa fl-annimali. Il-marka esterna tidher sewwa, iżda min-naħa l-oħra, hija iktar suxxettibbli għal manipulazzjoni qarrieqa u għal kundizzjonijiet ambjentali negattivi. Dan it-tip ta’ identifikazzjoni għandu benefiċċji speċifiċi ta’ ġestjoni għal stabbilimenti fejn il-kodiċijiet ta’ l-annimali jeħtieġu jiġu rrekordjati fil-kamra fejn jinħelbu. 2.2.2 Mezzi tal-qari L-effiċjenza tal-qari hija influwenzata mill-mod kif jaħdmu l-mezzi tal-qari u l-identifikaturi u mill-ħila ta’ l-istaff rilevanti li jiżgura installazzjoni xierqa tas-sistema tal-qari (il-pożizzjoni ta’ l-antenna, il-wisa’ tar- raceway u l-installazzjoni tas-softwer) sabiex ma jkunx hemm interferenzi mill-ambjent u biex ikun żgurat l-aħjar tħaddim tat-tagħmir. Bosta testijiet fil-prattika fl-Istati Membri kisbu rendiment ta’ qari ta’ 100%. Min-naħa l-oħra, ċifri baxxi daqs 50% ġew irrappurtati wkoll. Jekk gruppi mħallta ta’ annimali b’identifikaturi elettroniċi u mhux elettroniċi jiġu ttrattati flimkien, jista’ jkun hemm problema loġistika. Żewġ tipi ġenerali ta’ sitwazzjonijiet ta’ qari huma evalwati. Qari statiku Il-qari statiku jsir fuq annimali singoli mrażżna (statiċi) (eż. fi grilja ta’ l-għajf jew kuritur) b’ mezz tal-qari li jinżamm fl-idejn (imsejjaħ ukoll mezz tal-qari “portabbli” jew “mobbli”) u b’hekk jelimina l-iżbalji ta’ transkripzjoni. Il-mudelli preżenti ta' mezzi tal-qari li jinżammu fl-idejn jaħdmu b’karatteristiċi tal-ġestjoni tar-razzett (eż. krejt għall-użin) sabiex jippermettu kontroll regolari tar-rendiment ta’ l-annimali. L-effiċjenza tal-qari tiġi influwenzata mill-karatteristiċi fiżiċi (eż. id-daqs u l-għamla) ta’ l-antenna u l-livell taċ-ċarġ tal-batterija (xi mezzi tal-qari tonqsilhom id-distanza tal-qari b’livelli baxxi tal-batterija). Madankollu, kwalità minima tat-tagħmir fis-suq tista’ tiġi garantita minn proċedura ta’ approvazzjoni stabbilita mid-Deċiżjoni 2006/968/KE. L-annimali jinqraw wieħed wieħed, u dan naturalment inaqqas il-ħeffa tal-qari. Għalhekk, mezz tal-qari li jinżamm fl-idejn jintuża l-iktar għal gruppi iżgħar ta’ annimali. Ukoll, annimali li ma jistgħux jinqraw jistgħu jiġu individwati malajr u jiġu ttrattati individwalment. Mezzi tal-qari li jinżammu fl-idejn ġeneralment ikunu faċli biex jintużaw u ma jirrikjedux ħiliet tekniċi avvanzati. Il-mezzi tal-qari li jinżammu fl-idejn huma komparattivament irħas minn mezzi tal-qari fissi. Madankollu, huma biss il-mudelli li jqumu ħafna flus li jkollhom funzjonijiet iktar sofistikati. Qari dinamiku F’sistemi dinamiċi ta’ qari, l- annimal qed jiċċaqlaq jgħaddi minn kuritur fejn tkun tqiegħdet antenna ta’ mezz tal-qari fiss (statiku). Il-veloċità u d-distanza tal-qari jkunu ogħla sewwa (f’kundizzjonijiet reali, annimal kull sekonda) minn dawk ta’ mezz li jinżamm fl-idejn. Il-mezzi tal-qari fissi normalment imorru flimkien ma’ l-awtomazzjoni tas-sistema ta’ ġestjoni ta’ l-IT. L-individwazzjoni u s-separazzjoni ta’ annimali li ma jistgħux jinqraw jistgħu jirrikjedu faċilitajiet strutturali xierqa (eż. xatbiet awtomatiċi). Is-sistemi dinamiċi jirrikjedu l-ħin għall-installazzjoni. L-anntenna ta’ mezz tal-qari fiss jeħtieġ tiġi ttjunjata sabiex ikun hemm l-aħjar qari ta' l-identifikaturi; madankollu, mezzi iktar riċenti jiġu b’għażla ta’ tjunjar awtomatiku. Għall-ġenerazzjoni l-ġdida, kundizzjonijiet differenti ta’ qari (tipi differenti ta’ identifikaturi) ma jinfluwenzawx l-effiċjenza tal-qari. Jeżistu soluzzjonjiet tekniċi, fejn il-mezzi tal-qari jistgħu jiġu ttrasportati u installati faċilment f’postijiet differenti mingħajr ma’ jirrikjedu wisq sforzi. Il-mezzi tal-qari fissi jistgħu jiġu konessi faċilment ma’ krejts ta' l-użin jew installazzjonijiet (xatbiet) biex jissegregaw l-annimali li l-kodiċijiet tagħhom jistgħu jinqraw u dawk li ma jistgħux. Dawn jipprovdu soluzzjoni prattika għall-ġestjoni ta' għadd kbir ta' annimali f'perjodu qasir ta' żmien. Minħabba l-kumplessità teknika tagħhom, il-funzjonijiet differenti li jistgħu jipprovdu u r-rendiment ogħla, il-mezzi fissi jqumu iktar minn dawk li jinżammu fl-idejn. Is-suq RFID attwalment jipprovdi mezzi statiċi li, minkejja s-sofistikazzjoni tagħhom, huma faċli biex jintużaw ( plug and play ) 2.2.3 Trasferiment tad-data mill-mezzi tal-qari lejn soluzzjonijiet ta' l-ipproċessar tad-data Il-benefiċċju importanti ta’ l-identifikazzjoni elettronika ta’ l-annimali hija l-possibilità li l-kodiċijiet ta’ identifikazzjoni ta’ l-annimali jinqraw direttament f’sistema ta’ pproċessar tad- data (eż. rapport dwar iċ-ċaqliq ta’ l-annimali, jew tal-ġestjoni tal-merħla). Għalhekk, bosta proġetti inkludew ukoll ir-rabta bejn il-mezz tal-qari u kompjuter personali (PC) jew tagħmir kompjuterizzat ieħor li jinżamm fl-idejn (PDA) u t-trasferiment tad- data fis-softwer tal-ġestjoni jew anki database ċentrali. Il-mezzi tal-qari programmabbli jkunu mgħammra b’kapaċità ta’ memorja biex taħżen il-kodiċijiet ta’ l-annimali li nqraw. Permezz ta’ din il-memorja, id- data individwali ta’ l-annimal tista’ mbagħad tiġi trażmessa fi stadju aktar tard lejn kompjuter personali. Fil-każ ta’ qari dinamiku, it-trażmissjoni simultanja tad- data mill-mezz tal-qari lejn il-PC tirrikjedi konnessjoni permanenti. Riżultati pożittivi bil-Bluetooth u Wi-Fi ġew irrappurtati għad-distanzi, skond il- wireless protocol u l-ambjent f’każ li s-soluzzjonijiet bil-wajer ma jkunux prattiċi. L-interkonnessjoni bejn is-softwer tal-mezzi programmabbli tal-qari u s-softwer għal iktar ipproċessar tad- data ġiet irrappurtata li hija kwistjoni li teħtieġ tiġi studjata aktar. Kien meħtieġ xogħol ta’ pprogrammar biex jadatta s-softwer disponibbli għall-ġestjoni tar-razzett sabiex jikkomunika mal-mezzi tal-qari kif ukoll mad- databases ċentrali. Din il-problema sikwit isseħħ minħabba l-fatt li s-softwer tal-ġestjoni tar-razzett ikun ta’ ditta partikolari u għalhekk biex tiġi inkorporata informazzjoni addizzjonali jkun jeħtieġ xogħol ta’ programmar ieħor. Bħalissa, ma jeżisti ebda standard internazzjonali jew ta’ l-EU għall-format tad- data li jipproduċu l-mezzi tal-qari. Attwalment qed isiru taħditiet fil-livell ta’ l-ISO. 2.2.4 Il-perspettiva ta’ l-utent aħħari L-istabbiliment agrikolu B’taħriġ xieraq, l-applikazzjoni ta’ l-identifikaturi elettroniċi u dawk konvenzjonali tista’ titqabbel. Il-mezzi tal-qari wrew il-prattikabilità tagħhom u hija biss kwistjoni ta’ prezz biex l-istabbilimenti jiġu mgħammra b’mezzi tal-qari ta’ kwalità għolja. Il-bdiewa jkunu iktar immotivati jużaw it-teknoloġija meta s-sistema RFID tkun faċli biex tintuża u meta jinkisbu benefiċji diretti għall-ġestjoni (tnaqqis fl-ispejjeż, iffrankar ta’ ħin, eliminazzjoni ta' l-iżbalji). Dan aktarx isir iktar fi stabbilimenti b’sistemi intensivi ta' ġestjoni (eż. mogħoż għall-ħalib, dawk li jrabbu annimali tar-razza) fejn id- data dwar ir-rendiment ta’ annimal individwali (eż. il-produzzjoni tal-ħalib, ir-riżultati tat-twellid tal-ħrief) jiġu rrekordjati rutinament. L-integrazzjoni ta' qari awtomatiku fis-softwer ta’ l-istabbiliment agrikolu jeħtieġ iktar attenzjoni mill-manifatturi (RFID, softwer tal-farms), fuq il-bażi ta’ kriterji predefiniti. L-użu ta’ l-identifikazzjoni elettronika fuq l-irziezet jirrikjedi livell bażiku ta’ għarfien tekniku u kapaċità fl-użu tal-kompjuter. Ġie rrappurtat li t-taħriġ xieraq huwa element importanti waqt l-introduzzjoni ta' l-identifikazzjoni elettronika. Jekk l-industrija tan-ngħaġ mhijiex profiċjenti fl-IT daqs fergħat agrikoli oħra, jeħtieġ jitqiesu soluzzjonijiet oħra fejn il-fornituri tas-servizz jistgħu jieħdu ħsieb l-identifikazzjoni elettronika għall-bdiewa (eż. trasportaturi jaqraw l-annimali waqt it-tagħbija u jinnotifikaw il-movimenti f’isem il-bidwi). Partikolarment għal irziezet iżgħar, għad hemm l-għażla li l-movimenti ta' l-annimali jiġu nnotifikati mingħajr il-qari elettroniku, sabiex l-ispejjeż għat-tagħmir tekniku jista' jiġi ristrett għall-ispejjeż ta' l-identifikaturi mingħajr ma' jitnaqqsu l-benefiċċji iktar 'l isfel fil-katina. Swieq/ċentri ta’ raggruppament L-identifikazzjoni elettronika hija mod effiċjenti kif jiġu ttraċċati l-movimenti ta’ annimali individwali fis-swieq. Il-possibilità ta' raggruppamenti differenti ta' annimali minn oriġinijiet differenti fis-swieq sabiex jinbiegħu f'lottijiet omoġenji ġiet irrappurtata bħala vantaġġ ta’ l-identifikazzjoni elettronika. Għallinqas f’xi Stati Membri, is-swieq huma kkaratterizzati bi flussi għoljin ħafna ta’ annimali (>2000 annimal mibjugħ bl-irkant kull siegħa). Is-sistema RFID għandha tiżgura għallinqas “il-veloċità tal-bejgħ” waqt l-irkant. Permezz ta’ installazzjoni bir-reqqa tas-sistema tal-qari huwa possibbli li jitneħħew ir-riskji ta’ rendiment ħażin (interferenza elettromanjetika, ġestjoni ta’ l-eċċezzjonijiet). Ir-rekwiżiti tekniċi għat-tagħmir huma għoljin ħafna, minħabba li rendiment ħażin fil-qari u inabilità li jiġu indirizzati l-anomaliji jistgħu jwaqqfu l-operazzjonijiet normali tas-suq. L-individwazzjoni u r-reġistrazzjoni ta’ annimali li l-kodiċijiet tagħhom ma jistgħux jinqraw (eż. jekk l-identifikatur ma jkunx jeżisti jew ma jkunx qed jaħdem) fi flussi għolja ta' annimali huma għalhekk kwistjoni ewlenija li teħtieġ titqies iktar. Il-preżenza ta' kostruzzjonijiet tal-metall, li jitnaddfu u jiġu diżinfettati faċilment, tikkostitwixxi sfida addizzjonali għat-teknoloġija tal-qari tal-kodiċijiet fis-swieq u ċ-ċentri ta’ raggruppament. It-tgħammir ta’ dawn il-postijiet b’sistemi dinamiċi ta’ qari b’rendiment tajjeb ma jirrikjedix investimenti ogħla ħafna milli għall-qari viżwali, u l-ħlas bin-nifs tiddependi ħafna fuq l-użu tagħhom. Madankollu, jekk titqabbel mal-qari viżwali tal-kodiċijiet individwali ta’ l-annimali, l-identifikazzjoni elettronika hija soluzzjoni fattibbli għall-iżgurar tat-traċċabilità fis-swieq. Biċċeriji Ir-reġistrazzjoni tal-kodiċijiet ta’ l-annimali individwali tiggarantixxi t-traċċabilità fil-katina alimentari billi tipprovdi rabta ċara ma’ l-istorja ta’ kull annimal individwali. Il-qari qabel il-qtil u wara l-qtil ġie ttestjat f’bosta proġetti u t-tnejn dehru li huma fattibbli. L-identifikaturi jistgħu jinqraw fiż-żona fejn jiżammu qabel il-qtil (biex jiġi kkonfermat li l-annimal(i) waslu fl-impjant) kif ukoll fil-bidu tal-katina tal-qtil (biex ikun ikkonfermat il-qtil) u fit-tmiem tal-katina tal-biċċerija (biex jiġi kkonfermat l-irkupru ta’ l-identifikatur). Dwar l-effiċjenza tal-qari nagħmlu referenza għall-paragrafu preċedenti. L-irkupru manwali ta’ l-identifikaturi huwa fattibbli; iżda l-irkupru awtomatiku ta’ l-identifikaturi jeħtieġ aktar żviluppi tekniċi. Sabiex jiġi żgurat li l-kodiċi ta’ l-identifikazzjoni ta’ l-annimal ikun uniku, kwalunkwe użu qarrieqi ta’ l-identifikaturi elettroniċi għandu jiġi projbit. 2.3. Aspetti ekonomiċi L-istima ta’ l-ispejjeż għas-27 Stat Membru tiddependi fuq l-għadd ta’ ruminanti żgħar li għandhom jiġu mgħammra b'identifikazzjoni elettronika u l-għadd ta’ stabbilimenti li għandhom jiġu mgħammra b’mezzi elettroniċi tal-qari u tagħmir għall-ipproċessar tad- data . Apparti l-prezzijiet tat-tagħmir użat (eż. 1-2€ għall-identifikaturi elettroniċi, mezzi tal-qari li jinżammu fl-idejn inqas minn €200, mezzi statiċi minn €1000), l-ispiża totali se tiddependi fuq kif l-Istati Membri jagħmlu użu mid-derogi diversi fir-Regolament (KE) Nru 21/2004 u l-perċentwal ta’ stabbilimenti żgħar (eż. rziezet mhux kummerċjali) li huma kapaċi jinnotifikaw kodiċijiet ta’ annimali individwali wara l-qari manwali. Il-kalkoli mwettqa minn diversi Stati Membri u wkoll miċ-Ċentru tar-Riċerka Konġunta tal-Kummissjoni wrew li l-ispejjeż għal mezzi tal-qari u tagħmir għall-ipproċessar tad- data jagħmlu parti sostanzjali mill-ispejjeż totali annwali. L-introduzzjoni gradwali ta’ l-identifikazzjoni elettronika, fejn l-ewwel pass ikun il-lametti elettroniċi u t-tieni pass ikun l-irbit ta' informazzjoni dwar iċ-ċaqliq mal-kodiċjiet individwali ta’ l-annimali, tiffranka l-ispejjeż matul il-perjodu introduttorju. Meta wieħed iqis li r-reġistrazzjoni manwali ta’ kodiċijiet individwali ta’ annimali f’merħliet kbar tan-ngħaġ u l-mogħoż tista’ tirrikjedi spiża kbira għal sigħat ta' xogħol, is-sistemi awtomatiċi tal-qari jistgħu jikkontribwixxu biex jitnaqqas dan l-isforz. L-identifikazzjoni elettronika bħala parti fundamentali mit-traċċabilità individwali, mhux biss tnaqqas ir-riskji iżda wkoll tipprovdi benefiċċji ta’ effiċjenza, pereżempju fl-oqsma tal-ġestjoni ta’ l-istabbiliment agrikolu, it-tgħammir ta’ l-annimali, il-kontrolli uffiċjali u s-sikurezza ta' l-ikel. L-użu bi skopijiet multipli tas-sistemi ta’ l-identifikazzjoni elettronika huwa inċentiv importanti għall-industrija tat-trobbija tar-ruminanti żgħar u industriji relatati oħra u għalhekk jiffaċilità l-implimentazzjoni. Għalhekk, “il-benefiċċji fuq il-post” għandhom rwol ewlieni għall-aċċettazzjoni ġenerali u l-introduzzjoni effiċjenti ta’ l-identifikazzjoni elettronika. 2.4. Rekwiżiti futuri Ir-riżultati tal-proġetti ta’ l-Istati Membri juru li l-identifikazzjoni elettronika tan-ngħaġ u l-mogħoż taħdem f’firxa wiesgħa ta' kundizzjonijiet ta' produzzjoni. Fi Stat Membru wieħed biss, il-problemi fl-individwazzjoni, l-iżolament u r-reġistrazzjoni ta’ annimali li l-kodiċi tagħhom ma jkunx jista' jinqara f’sitwazzjoni fejn ikun hemm flussi għoljin ta’ annimali ġew irrappurtati bħala fattur limitanti f’kundizzjonijiet estremi. Provi reċenti fl-Istat Membru kkonċernat urew li dawn il-problemi tista' tinstabilhom soluzzjoni. Il-benefiċċji ta’ l-identifikazzjoni elettronika huma limitati jekk il-kodiċi ta’ l-annimali jintwera biss fuq il-mezz tal-qari u ma tiddaħħalx fis-soluzzjonijiet tas-softwer għar-rappurtar dwar iċ-ċaqliq jew il-ġestjoni ta’ l-istabbiliment agrikolu. L-adozzjoni ta’ standards internazzjonali dwar il-format u l-komunikazzjoni tad- data għandha tindirizza l-biċċa l-kbira mill-problemi tad-disponibbilità limitata attwali ta’ soluzzjonijiet ta’ softwer kompletament adatti u kompatibbli mal-mezzi tal-qari kollha. L-użu multiplu (eż. il-ġestjoni tal-merħliet, it-tgħammir, ir-reġistrazzjoni tar-rendiment) ta’ l-identifikazzjoni elettronika lil hinn mill-iskopijiet sanitarji inizjali tagħha (kontroll taċ-ċaqliq, eradikazzjoni tal-mard) huwa meqjus bħala inċentiv importanti għal aċċettazzjoni usa’. 3. KONKLUżJONIJIET Ir-Regolament (KE) Nru 21/2004 introduċa l-prinċipju tat-traċċabilità individwali tan-ngħaġ u l-mogħoż, li għandu jinżamm sabiex jiġu sodisfatti r-rekwiżiti attwali u futuri ta’ sistema ta’ identifikazzjoni li timmira lejn standard għoli ta’ saħħa ta’ l-annimali u sikurezza ta’ l-ikel. ( It-traċċabilità ta’ movimenti ta’ annimali individwali fi stabbilimenti differenti tirrikjedi li tiġi rreġistrata d- data individwali ta’ annimal għal kull moviment. Is-sistemi elettroniċi jiżguraw il-qari awtomatiku u r-reġistrazzjoni ta’ data ta’ annimali individwali, speċjalment għar-ruminanti żgħar, li ħafna drabi jiġu mċaqilqa f’numri kbar u xi kultant minn swieq jew ċentri ta’ raggruppament fejn il-kompożizzjoni ta’ dawn il-gruppi tinbidel. ( Is-sistemi elettroniċi ta’ qari tal-kodiċijiet huma dispensabbli meta l-kodiċijiet individwali ta’ annimali jkunu jistgħu jinqraw viżwalment u rreġistrati manwalment (eż. fi gruppi żgħar ta’ annimali) jew fil-każ ta’ l-identifikazzjoni ta’ grupp (eż. il-kodiċi ta’ l-istabbiliment). ( Fid-dawl tal-kundizzjonijiet differenti ambjentali u ta’ ġestjoni fl-Istati Membri, il-leġiżlazzjoni Komunitarja ma għandhiex tippromwovi soluzzjoni teknika waħda jew oħra. Hija kwistjoni ta’ sussidjarjetà biex jintgħażel it-tagħmir għall-identifikazzjoni elettronika skond il-ħtiġijiet nazzjonali speċifiċi. Il-leġiżlazzjoni Komunitarja diġà tiffissa standards tekniċi bażiċi. Ir-responsabbiltà għall-approvazzjoni tat-tagħmir tinsab f’idejn l-awtoritajiet kompetenti ta’ l-Istati Membri bil-għan li dan it-tagħmir jippermetti li tiġi stabbilita l-identità ta’ annimali li jinbiegħu minn Stat Membru għall-ieħor. Madankollu, ir-rwol tal-Kummissjoni huwa kruċjali biex tiggarantixxi li japplikaw strateġija komuni u standards armonizzati madwar il-Komunità u tipprovdi appoġġ lill-Istati Membri. Il-possibilità li jiġi stabbilit Laboratorju Komunitarju ta’ Referenza għandha titqies. ( Biex jiġu akkomodati l-iżviluppi tekniċi u l-esperjenza b’ċerti tipi ta’ identifikaturi u l-ħtiġijiet speċifiċi f’ċerti oqsma ta’ applikazzjoni, l-Istati Membri għandhom ikunu jistgħu wkoll japprovaw tipi ġodda ta’ identifikaturi (eż. il-marka elettronika fuq il-pastur, transponders injettabbli) bil-kundizzjoni li jiġi rrispettat il-perjodu massimu għall-immarkar kif stipulat fir-Regolament (KE) Nru 21/2004 u li kull tip ta’ identifikatur jinżamm barra mill-katina alimentari. ( Il-kundizzjonijiet tekniċi bażiċi għall-identifikazzjoni ta’ ruminanti żgħar fl-istabbiliment tat-twelid tagħhom b’identifikazzjoni elettronika huma sodisfatti. Madankollu, id-data ta’ l-introduzzjoni obbligatorja ta’ l-identifikazzjoni elettronika għandha tqis l-iskeda ta' żmien meħtieġa biex l-Istati Membri jwettqu l-arranġamenti legali u organizzazzjonali meħtieġa qabel dik id-data. ( L-esperjenza bl-implimentazzjoni ta’ l-identifikazzjoni elettronika f’xi Stati Membri wriet li investimenti konsiderevoli fit-teknoloġija tal-qari tal-kodiċijiet b’rendiment għoli f’postijiet differenti fil-katina sħiħa tal-produzzjoni huma essenzjali għat-tħaddim tas-sistema. ( L-immarkar elettroniku suċċessiv ta’ annimali żgħar fl-età fl-istabbiliment fejn twieldu se jwassal għal sitwazzjoni fejn l-annimali b’identifikazzjoni elettronika u mingħajrha jistgħu jitpoġġew flimkien matul perjodu introduttorju. Għalhekk, huwa maħsub li d-data li minnha l-informazzjoni dwar iċ-ċaqliq għandu jkun fiha l-kodiċijiet individwali ta’ annimali (il-punt C.2 ta’ l-Anness tar-Regolament (KE) Nru 21/2004), tiġi ddiżassoċjata mid-data fl-Artikolu 9(3) tar-Regolament (KE) Nru 21/2004. ( Għar-raġunijiet mogħtija hawn fuq, f’dan l-istadju mhux se jkun possibbli li jiġu ġġustifikati kompletament id-deċiżjonijiet dwar id-data finali ta’ l-introduzzjoni obbligatorja ta’ identifikazzjoni elettronika fil-livell Komunitarju. Għalhekk, huwa rrakkomandat li jkun hemm diskussjoni usa’ bejn il-partijiet interessati partikolarment dwar l-impatt ekonomiku ta’ l-introduzzjoni tat-traċċabilità individwali u l-identifikazzjoni elettronika qabel ma tiġi stabbilita data finali tar-Regolament (KE) Nru 21/2004. Din id-data għandha tiġi stabbilita mill-Kummissjoni bil-proċedura tal-komitoloġija skond il-kundizzjonijiet ċari stipulati mill-Kunsill. Il-Kummissjoni qed tippjana li tistabbilixxi din id-data sa l-2008, fid-dawl ta’ l-implimentazzjoni ta’ l-identifikazzjoni elettronika fl-Istati Membri kollha possibbilment sa tmiem l-2009. Madankollu, il-qafas legali għandu jippermetti lill-Istati Membri jimplimentaw l-identifikazzjoni elettronika skond il-ħtiġijiet nazzjonali qabel id-data finali fir-Regolament (KE) Nru 21/2004. Dan għandu jgħin ukoll għal deċiżjoni maħsuba tajjeb dwar id-data finali ta' l-introduzzjoni obbligatorja fil-livell Komunitarju. [1] ĠU L 355, 5.12.1992, p. 32, kif emendata l-aħħar bir-Regolament (KE) 21/2004 (ĠU L 5, 9.1.2004, p. 8 .). [2] ĠU L 117, 7.5.1997, p. 1. [3] ĠU L 204, 11.8.2000, p. 1. [4] ĠU L 5, 9.1.2004, p. 8. [5] ĠU L 401, 30.12.2006, p. 41. [6] L-Organizzazzjoni Internazzjonali għall-Istandardizzazzjoni (ISO) ppubblikat standards li jittrattaw aspetti ta' identifikazzjoni ta' l-annimali bi frekwenza tar-radju ( radio frequency identification - RFID). Barra minn dan, il-Kumitat Internazzjonali dwar ir-Reġistrazzjoni ta' l-Annimali ( International Committee on Animal Recording - ICAR) żviluppa proċeduri bil-għan li jivverifikaw il-konformità ta' ċertu tagħmir RFID ma’ standards ta' l-ISO. Dawn il-proċeduri ġew ippubblikati fil-Ftehim Internazzjonali fuq il-Prassi ta' Reġistrazzjoni fil-verżjoni approvata mill-Assemblea Ġenerali ta' l-ICAR, Ġunju 2004.